รัฐวิสาหกิจลงทุน3.7แสนล.
สคร.ปลื้ม ปี 2561 รัฐวิสาหกิจเบิกจ่ายงบลงทุนได้ 85% ของเป้า คิดเป็นมูลค่าสูงกว่าปีก่อน 35%
24 ม.ค. 2562

สคร.ปลื้ม ปี 2561 รัฐวิสาหกิจเบิกจ่ายงบลงทุนได้ 85% ของเป้า คิดเป็นมูลค่าสูงกว่าปีก่อน 35%
นายประภาศ คงเอียด ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า การเบิกจ่ายงบลงทุนของรัฐวิสาหกิจ 45 แห่ง ที่ สคร.กำกับดูแลโดยตรง สำหรับปี 2561 ที่สิ้นสุดการดำเนินการแล้วในเดือน ธ.ค. 2561 มีผลการเบิกจ่ายงบลงทุน 3.78 แสนล้านบาท หรือคิดเป็น 85% ของแผนการเบิกจ่าย ซึ่งสูงกว่าในปี 2560 ที่มีผลการเบิกจ่าย 84% ของแผนการเบิกจ่าย
ทั้งนี้ การเบิกจ่ายงบลงทุนของรัฐวิสาหกิจในปี 2561 หากเปรียบเทียบกับการเบิกจ่ายปี 2560 จะเพิ่มขึ้นถึง 35% โดยการเบิกจ่ายที่เพิ่มขึ้นมาจากรัฐวิสาหกิจปีปฏิทินเป็นหลัก ซึ่งมีผลการเบิกจ่ายงบลงทุนในปี 2561 จำนวน 2.75 แสนล้านบาท หรือคิดเป็น 92% ของแผนการเบิกจ่ายลงทุนทั้งปี และสูง กว่าผลการเบิกจ่ายงบลงทุนในปี 2560 ถึง 49%
สำหรับโครงการลงทุนขนาดใหญ่ของรัฐวิสาหกิจในปี 2561 ที่สามารถเบิกจ่ายได้ตามแผน อาทิ โครงการพัฒนาระบบส่งและจำหน่ายระยะที่ 1 ของการไฟฟ้าส่วนภูมิภาค โครงการลงทุนโครงข่ายระบบท่อส่งก๊าซธรรมชาติตามแผนระบบรับส่งและโครงสร้างพื้นฐานก๊าซธรรมชาติเพื่อความมั่นคง (ระยะที่ 1 และ 2) ของบริษัท ปตท.และโครงการทดแทนโรงไฟฟ้าพระนครใต้ ระยะที่ 1 ของการไฟฟ้าฝ่ายผลิตแห่งประเทศไทย
นายประภาศ กล่าวว่า ในภาพรวมของการเบิกจ่ายงบลงทุนของรัฐวิสาหกิจที่ สคร.กำกับดูแลจำนวน 45 แห่ง ในปี 2561 ขยายตัวเพิ่มขึ้นจากปี 2560 อย่างมีนัยสำคัญ สำหรับในปี 2562 กรอบการเบิกจ่ายงบลงทุนของรัฐวิสาหกิจที่ สคร.กำกับดูแลโดยตรงจะเท่ากับ 3.91 แสนล้านบาท คณะรัฐมนตรีได้กำหนดเป้าหมายให้รัฐวิสาหกิจมีการเบิกจ่ายงบลงทุนให้ได้มากกว่า 95% จึงถือเป็นความท้าทายของกระทรวงการคลัง โดย สคร. ในการติดตามให้เป็นไปตามเป้าหมาย ที่คณะรัฐมนตรีกำหนด